幽谷引
作者：王安石
朝代：宋

paragraphs: 雲翳翳兮谷之幽，天將雨我兮田者之稠。
有繩于防兮有畚于溝，我公不出兮誰省吾憂。
日暉暉兮山之下，歲則熟兮收者舞。
吾收滿車兮棄者滿筥，誰吾與樂兮我公燕語。
山有木兮谷有泉，公與客兮醉其間。
芳可搴兮甘可漱，無壯無稚兮環公以笑。
公歸而醉兮人則喜，公好我州兮殆其肯止。
公歸不醉兮我之憂，豈其不懌兮將舍吾州。
公一朝兮去我，我歲歲兮來遊。
完公亭兮使勿毀，以慰吾兮歲歲之愁。